**Nitra: Britská mutácia je na vzostupe, školy v utorok neotvoria**

Krízový štáb mesta Nitra na svojom piatkovom zasadnutí odporučil neotvárať základné a materské školy v týždni od 8. februára. Hlavným dôvodom je zvyšujúca sa prítomnosť britskej mutácie koronavírusu. „Úplne čerstvá informácia z našej nemocnice, kde preverujeme najvirulentnejšie vzorky, hovorí, že u dvadsaťsedem z dvadsiatich ôsmych dnes analyzovaných vzoriek bola zistená britská mutácia koronavírusu,“ uviedol na krízovom štábe riaditeľ Fakultnej nemocnice Nitra Milan Dubaj.

Podľa predbežných informácií z Úradu verejného zdravotníctva je podiel britskej mutácie na Slovensku 70%. „Ak by sa proces (otvárania škôl) spustil, mohlo by to mať vplyv na epidemiologickú situáciu,“ povedala riaditeľka Regionálneho úradu verejného zdravotníctva v Nitre Katarína Tináková.

Mesto Nitra pôvodne plánovalo školy vo svojej zriaďovateľskej pôsobnosti otvoriť v utorok 9. februára. Vo štvrtok o tom informovalo aj riaditeľov škôl. Na základe nových informácií a na základe odporučenia krízového štábu však toto rozhodnutie radnica zmenila. „V prvom rade musíme myslieť na zdravie ľudí. Vo svetle aktuálnych informácií musíme otvorenie škôl a škôlok odložiť. Našou hlavnou snahou je teraz ochrániť stovky zamestnancov, rodičov a detí,“ uviedol viceprimátor mesta Nitra Miloslav Špoták.

Krízový štáb najbližšie zasadne v utorok 9. februára.